የማኅፀን በር ካንሰር ክትባት እጥረት በመኖሩ የ14 ዓመት ታዳጊዎች ብቻ እንደሚከተቡ ተገለጸ፡፡
ባሕር ዳር፡ ጥቅምት 7/2012 ዓ.ም (አብመድ) በክልሉ ሁሉም ቦታዎች 14 ዓመት የሞላቸው 32 ሺህ 231 ልጃ ገረዶችን የማኅፀን በር ካንሰር መከላከያ ክትባት ለመስጠት ዝግጅት ማጠናቀቁን የአማራ ክልል ጤና ቢሮ አስታወቀ፡፡በዓለማችን በየዓመቱ ከ530 ሺህ በላይ አዳዲስ የማኅፀን በር ካንሰር ታማሚዎች ይመዘገባሉ፡፡ በኢትዮጵያም በየዓመቱ 7 ሺህ 500 ገደማ አዳዲስ የማኅፀን በር ካንሰር በሽታ ተጠቂዎች እንደሚኖሩ ይገመታል፡፡ የአማራ ክልል በ2011 ዓ.ም ባለው መረጃ መሠረት 8 ሺህ 698 እናቶች ምርመራ አድርገው 1 ሺህ 131 እናቶች የቅድመ ካንሰር ምልክቶች ታይቶባቸዋል፡፡ ከነዚህ መካከል የ762 እናቶች ችግር የካንሰር ደረጃ ላይ በመድረሱ የሕክምና ድጋፍ እና ክትትል እያገኙ መሆኑን ከአማራ ክልል ጤና ጥበቃ ቢሮ ያገኘነው መረጃ ያመላክታል፡፡የማኅፀን በር ካንሰርን ለመከላከል ሦስት ዋና ዋና መንገዶች እንዳሉ ተመላክቷል፡፡ ክትባት፣ ለበሽታው በሚያጋልጡ የአኗኗር ዘይቤዎች ላይ ግንዛቤ መፍጠር እና ማከምና ማገገም ናቸው፡፡ ከእነዚህ የመከላከያ መንገዶች መካከል ተመራጭ ተደርጎ የሚወሰደውን ክትባት በኢትዮጵያ ተግባራዊ ለማድረግ ከ2015 እስከ 2017 (እ.አ.አ) የቅደመ ትግበራ ሙከራ በትግራይ እና ኦሮሚያ ክልሎች በሚገኙ አንዳንድ የጤና ተቋማት ላይ ተካሂዷል፡፡ የሙከራ ትግበራው ተመራጭ መሆኑ ታይቶ ነበር ካለፈው ዓመት ጀምሮ ዕድሜያቸው 14 ዓመት ለሞላቸው ልጃ ገረዶች ክትባት መስጠት የተጀመረው፡፡